Broj: 711-I-2149-P-285-20/22-09-17

Zagreb, 20. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI/11)**, u predmetu dužnosnika Maria Pilona, zamjenika gradonačelnika Grada Požege do 26. svibnja 2021., pokrenutog odlukom Povjerenstva, Broj: 711-I-1993-P-285-20/21-04-17 od 29. listopada 2021.,** na 172. sjednici Povjerenstva, održanoj 20. svibnja 2022., donosi sljedeću

**ODLUKU**

1. **Dužnosnik Mario Pilon, zamjenik gradonačelnika Grada Požege do 26. svibnja 2021., istodobnim primanjem plaće za obnašanje navedene dužnosti i naknade za obavljanje funkcije predsjednika Skupštine trgovačkog društva Tekija d.o.o., u razdoblju od 25. rujna 2013. do 31. prosinca 2013., u ukupnom iznosu od 6.466,67 kn, počinio je povredu članka 7. stavka 1. podstavka d) ZSSI/11-a.**
2. **Za povredu ZSSI/11-a, opisanu pod točkom I. izreke ove odluke, dužnosniku Mariu Pilonu izriče se sankcija opomene iz članka 42. stavka 1. podstavka 1. ZSSI/11-a.**

Obrazloženje

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je predmet P-285/20 pokrenut prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 147. sjednici, održanoj dana 29. listopada 2021. pokrenulo postupak za odlučivanje o sukobu interesa protiv dužnosnika Maria Pilona, zamjenika gradonačelnika Grada Požege do 26. svibnja 2021., zbog moguće povrede članka 7. stavka 1. podstavka d) ZSSI/11-a, koja proizlazi iz primanja plaće za obnašanje navedene dužnosti te istodobnog primanja naknade za obavljanje funkcije predsjednika Skupštine trgovačkog društva Tekija d.o.o., u razdoblju od rujna 2013. do veljače 2014., u ukupnom iznosu od 6.466,67 kn.

Dužnosnik je zaprimio navedenu odluku 7. prosinca 2021., te se na istu u otvorenom zakonskom roku očitovao.

U svom očitovanju dužnosnik navodi da je nakon stupanja na dužnost zamjenika gradonačelnika grada Požege rješenjem dužnosnika Vedrana Neferovića, gradonačelnika Grada Požege od 24. lipnja 2013. imenovan za člana Skupštine trgovačkog društva Tekija d.o.o. te da je na sjednici Skupštine istog trgovačkog društva održanoj 25. rujna 2013. odlukom osam članova jednoglasno izabran za predsjednika Skupštine.

Navodi da su ga nakon izbora kontaktirale stručne, odnosno pravne službe trgovačkog društva Tekija d.o.o. i Grada Požege te da su ga obavijestile da u financijsku službu društva dostavi osobne podatke i broj žiro-računa, kako bi mu se isplaćivala naknada za obavljanje funkcije predsjednika Skupštine u iznosu od 2.000,00 kn mjesečno, sukladno Odluci Skupštine društva Tekija d.o.o. o visini naknade članovima Nadzornog odbora i predsjednika Skupštine od 29. listopada 2002., donesenoj u razdoblju kada je dužnost gradonačelnika Grada Požege i predsjednika Skupštine istog trgovačkog društva obnašao Zdravko Ronko.

Nadalje ističe da nije bio upoznat sa ograničenjima i zabranama propisanima odredbama ZSSI/11-a, te da je u dobroj vjeri postupio po zahtjevu društva Tekija d.o.o. i Grada Požege. Također iznosi da je nakon proteka 2 do 3 mjeseca od imenovanja u Skupštinu društva na televiziji vidio prilog iz kojeg je proizlazilo da nema pravo na naknadu, nakon čega se ponovno obratio stručnoj službi Grada koja mu je priopćila da se zabrana odnosi samo na gradonačelnika, dok je on kao zamjenik gradonačelnika bio imenovan rješenjem gradonačelnika.

U očitovanju navodi da je zatražio od Upravnog odjela za samoupravu Grada Požege, kojim upravlja pročelnica Ljiljana Bilen, da zatraži mišljenje od Povjerenstva vezano za ovu problematiku, što je učinjeno 30. siječnja 2014., povodom čega je Povjerenstvo dalo očitovanje Broj: Mo-23/14 od 14. veljače 2014. u kojem se navodi da dužnosnik Mario Pilon ne može primati naknadu za sudjelovanje u radu Skupštine društva Tekija d.o.o., jer bi isto predstavljalo povredu članka 7. stavka 1 ZSSI/11-a. Napominje da je nakon zaprimanja navedenog mišljenja odmah društvu Tekija d.o.o. dana 19. veljače 2014. dao izjavu o odricanju prava na isplatu naknade za obavljanje funkcije predsjednika Skupštine te da je dana 21. veljače 2014. izvršio povrat primljenih sredstava uplatnicom na iznos od 6.466,67 kn na poslovni račun društva Tekija d.o.o. u poslovnici Financijske agencije u Požegi.

Navodi da je postupio u neznanju i po krivim uputama, ali da je odmah po saznanju poduzeo odgovarajuće radnje usmjerene ka otklanjanju protupravnosti.

Zaključno iznosi da mu je nejasno zašto društvo Tekija d.o.o. nije uz dokumentaciju dostavljenu Povjerenstvu, koja se detaljno opisuje u odluci o pokretanju, dostavilo izvadak iz žiro-računa ili kopiju uplatnice o uplaćenom povratu sredstava, čiji je primjerak osobno sačuvao te ga priložio uz svoje očitovanje, dok je preostali primjerak uplatnice prije osam godina predao navedenom trgovačkom društvu, te izražava nadu da će Povjerenstvo po primitku i izvršenom uvidu u dokumentaciju obustaviti predmetni postupak.

Povjerenstvo je nakon pokretanja postupka dopisom Broj: 711-I-32-P-285-20/21-06-17 od 12. siječnja 2022. zatražilo od trgovačkog društva Tekija d.o.o. da dostavi dokaz iz kojeg proizlazi da je dužnosnik Mario Pilon vratio trgovačkom društvu Tekija d.o.o. iznos naknade od 6.466,67 kn, ostvarenu za obavljanje funkciju člana Skupštine navedenog društva u razdoblju od rujna 2013. do veljače 2014.

Navedeno trgovačko društvo je dopisom od 19. siječnja 2022., Broj: 3.1. 57-2/22/KP, dostavilo izvadak iz poslovanja po poslovnom računu TEKIJA d.o.o. od dana 21. veljače 2014. za razdoblje 20. veljače 2014. - 21. veljače 2014., presliku realiziranog naloga platitelja Marija Pilona na iznos od 6.466,67 kn, te presliku naloga za plaćanje na ime povrata iznosa ovjerenu u Financijskoj agenciji, uvidom u koje je utvrđeno da je dužnosnik Mario Pilon dana 21. veljače 2014. izvršio povrat sredstava u navedenom iznosu u korist društva Tekija d.o.o.

Dodatno se u navedenom dopisu navodi da se isplaćena naknada 6.466,67 kn odnosi na razdoblje od stupanja na funkciju predsjednika Skupštine društva dana 25. rujna 2013. do mjeseca prosinca 2013., s obzirom da se naknada ne isplaćuje u istom mjesecu za tekući mjesec, već za prethodni mjesec, tako da je za mjesec rujan naknada isplaćena u mjesecu listopadu 2013. u razmjernom iznosu od 466,67 kn, sukladno broju dana obavljanja funkcije, dok su naknade za listopad i studeni u iznosu od po 2.000,00 kn isplaćene u studenom i prosincu 2013., a naknada od 2.000,00 kn za mjesec prosinac isplaćena je u siječnju 2014.

Također se iznosi da je nakon očitovanja Povjerenstva Broj: M-23/14 od 14. veljače 2014., dužnosnik Mario Pilon 20. veljače 2014. društvu TEKIJA d.o.o. dostavio pisanu izjavu kojom se odriče prava na isplatu naknade u svoju korist kao i korist bilo koje druge treće osobe, a koja mu pripada na temelju obnašanja funkcije Skupštine društva te je izvršio povrat cjelokupnog iznosa, a temeljem iste izjave dužnosniku u veljači nije isplaćena naknada za mjesec siječanj 2014., kao niti za daljnje mjesece.

U izvješću o imovinskom stanju koje je dužnosnik podnio Povjerenstvu 26. lipnja 2017. povodom ponovnog izbora na dužnost zamjenika gradonačelnika Grada Požege u mandatu 2017. – 2021., dužnosnik je naveo da istu dužnost obnaša profesionalno, uz navođenje podataka o plaći koju za to prima.

Uvidom u podatke sudskog registra nadležnog Trgovačkog suda u Osijeku, Stalna služba u Slavonskom Brodu utvrđeno je da je pod matičnim brojem subjekta 050029429, upisano trgovačko društvo TEKIJA d.o.o., čiji je jedan od osnivača Grad Požega.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Mario Pilon obnašao dužnost zamjenika gradonačelnika Grada Požege u mandatima 2013. – 2017. i 2017. – 2021., odnosno da je istu dužnost prestao obnašati 26. svibnja 2021.

Člankom 3. stavkom 1. podstavkom 39. ZSSI/11-a propisano je da su gradonačelnici i njihovi zamjenici dužnosnici u smislu odredbi navedenoga Zakona, stoga je dužnosnik Mario Pilon povodom obnašanja dužnosti zamjenika gradonačelnika Grada Požege obvezan postupati sukladno odredbama ZSSI/11-a.

Trgovačko društvo Tekija d.o.o. očitovalo se na zahtjev Povjerenstva dopisom Broj: 3.1-40-2/21 KP od 18. siječnja 2021. u kojem se navodi da dužnosnik Mario Pilon obavlja funkciju člana Skupštine trgovačkog društva TEKIJA d.o.o. kao predstavnik Grada Požege, temeljem rješenja o imenovanju člana Skupštine TEKIJA d.o.o. Požega od 24. lipnja 2013. te da mu je mandatno razdoblje produženo rješenjem o imenovanju člana Skupštine TEKIJA d.o.o. od 5. srpnja 2017. Nadalje se navodi da je funkciju predsjednika Skupštine započeo obavljati temeljem Odluke Skupštine Društva od 25. rujna 2013. i da mu je za ovu funkciju isplaćivana naknada u iznosu od 2.000,00 kn neto mjesečno, sukladno Društvenom ugovoru TEKIJA d.o.o. i Odluci o visini naknade članovima Nadzornog odbora i predsjednika Skupštine. Ukupno je dužnosniku u 2013. isplaćen iznos naknade od 4.466,67 kn neto, u 2014. iznos d 2.000,00 kn, a u razdoblju od 2015. pa nadalje naknada nije isplaćivana.

Očitovanju su priloženi rješenje o imenovanju člana Skupštine Tekija d.o.o. Požega, KLASA: 080-08/13-01/6, URBROJ: 2177/01-02/01-13-9 od 24. lipnja 2013., rješenje o imenovanju člana Skupštine Tekija d.o.o., KLASA: 021-05/17-03/13, URBROJ: 2177/01-01/01-17-2 od 5. srpnja 2017., Odluka o imenovanju predsjednika Skupštine Društva Tekija d.o.o. br. 3.1.-1260-3/13 od 25. rujna 2013., Odluka Skupštine Tekija d.o.o. o visini naknade članovima Nadzornog odbora i predsjednika Skupštine br. 3.1.1984/02 od 29. listopada 2002., zahtjev za davanjem mišljenja u svezi članstva dužnosnika Grada Požege u Skupštini trgovačkog društva od 30. siječnja 2014., očitovanje Povjerenstva za odlučivanje o sukobu interesa, br. Mo-23/14 od 14.veljače 2014. te Izjava o odricanju prava na isplatu naknade za obavljanje funkcije predsjednika Skupštine Tekija d.o.o. od 19. veljače 2014.

Člankom 5. stavkom 2. ZSSI/11-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Prema odredbi članka 6. stavka 1. ZSSI/11-a u slučaju dvojbe je li neko ponašanje u skladu s načelima javnih dužnosti, dužnosnici moraju zatražiti mišljenje Povjerenstva.

Sukladno odredbi članka 7. stavka 1. podstavka d) ZSSI/11-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

Iz prikupljenih očitovanja i dokumentacije trgovačkog društva Tekija d.o.o., ali i samog dužnosnika, nesporno je utvrđeno da je dužnosnik Mario Pilon nakon stupanja na dužnost zamjenika gradonačelnika Grada Požege, koju je obnašao profesionalno uz primanje plaće, dana 24. lipnja 2013. imenovan za člana Skupštine trgovačkog društva Tekija d.o.o. te da je, nakon što je 25. rujna 2013. imenovan za predsjednika Skupštine istog trgovačkog društva, za obavljanje ove funkcije primao mjesečnu naknadu od 2.000,00 kn, pri čemu je primio ukupan iznos od 6.466,67 kn.

Nadalje, dužnosnik je istu funkciju obavljao kao predstavnik Grada Požege u Skupštini trgovačkog društva kojemu je Grad suosnivač, na koju je imenovan strane gradonačelnika Grada Požege, te je stoga njezino obavljanje povezano s obnašanjem dužnosti zamjenika gradonačelnika Grada Požege.

Navedenu je naknadu primio za razdoblje od 25. rujna do prosinca 2013. (2.000,00 kn mjesečno, osim za mjesec rujan kada je primio razmjeran iznos). Nakon što je Povjerenstvo u svojem očitovanju iz veljače 2014. danom na zahtjev Grada Požege ukazalo da je primitak ove naknade suprotan odredbi članka 7. stavka 1. podstavka d) ZSSI/11-a, dužnosniku ista više nije bila isplaćivana za daljnje razdoblje, jer je pisanom izjavom upućenom trgovačkom društvu zatražio da mu se naknada više ne isplaćuje, te je dužnosnik potom izvršio i povrat cjelokupno protupravno primljenog iznosa od 6.466,67 kn, što je potvrđeno uvidom u zaprimljenu dokumentaciju (izvatci iz poslovnih knjiga, nalog za plaćanje.).

U odnosu na tvrdnju da mu nije bilo poznato da nema pravo na naknadu za članstvo u Skupštini trgovačkog društva Tekija d.o.o., ukazuje se da je sukladno članku 5. stavku 2. ZSSI/11-a dužnosnik osobno odgovoran za svoje djelovanje u obnašanju dužnosti te da je prihvaćanjem izbora od strane građana i stupanjem na dužnost zamjenika gradonačelnika bio dužan upoznati se sa odredbama svih propisa koji uređuju njezino obnašanje, pa time i sa odredbama ZSSI/11-a kojima su propisane zabrane i ograničenja koje ga obvezuju tijekom, ali i nakon prestanka obnašanja dužnosti.

U tom smislu, a vezano za navod dužnosnika da je pogrešno upućen od nadležnih stručnih gradskih službi te službi trgovačkog društva Tekija d.o.o. da ima pravo na predmetnu naknadu, odredbom članka 7. stavka 1. podstavka d) ZSSI/11-a nedvojbeno je propisana zabrana primitka dodatne naknade, što se odnosi i na sve one primitke koje bi dužnosnici, koji već primaju plaću za obnašanje javne dužnosti, ostvarivali za funkcije koje proizlaze, odnosno koje su povezane s obnašanjem javne dužnosti, a ne bi se ujedno radilo o naknadi stvarnih troškova nastalih u obnašanju tih funkcija.

Dužnosnik je od nadležnog upravnog tijela Grada Požege zatražio da od Povjerenstva zatraži mišljenje o zakonitosti primanja naknade, jer je u medijima vidio televizijski prilog u kojem se navodilo da dužnosnici nemaju na to pravo, iako je mogao i bio je dužan sam to učiniti, sukladno odredbi članka 6. stavka 1. ZSSI/11-a, jer se nedvojbeno tada našao u dvojbi predstavlja li primanje naknade za članstvo u Skupštini društva postupanje koje je suprotno odredbama ZSSI/11-a.

Slijedom navedenog, utvrđeno da je dužnosnik Mario Pilon u predmetnom razdoblju od rujna do prosinca 2013., u kojem je za profesionalno obnašanje dužnosti zamjenika gradonačelnika Grada Požege uz primanje plaće, istodobnim primanjem naknade za obavljanje funkcije predsjednika Skupštine trgovačkog društva Tekija d.o.o, koja je povezana s obnašanjem navedene dužnosti zamjenika gradonačelnika, i to u razdoblju od 25. rujna 2013. do 31. prosinca 2013. u ukupnom iznosu od 6.466,67 kn, isplaćenu u razdoblju od listopada 2013. do siječnja 2014., počinio povredu članka 7. stavka 1. podstavka d) ZSSI/11-a.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. ZSSI/11-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Sukladno članku 43. ZSSI/11-a, opomena se može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi istog Zakona.

S obzirom da je dužnosnik tijekom kratkog razdoblja od tri mjeseca ostvarivao dodatnu naknadu te da je cjelokupno primljeni iznos vratio prije nego što je pokrenut predmetni postupak jer priznaje da je do povrede došlo zbog njegove neupućenosti, Povjerenstvo ocjenjuje da se prema njegovu postupanju te prouzročenoj posljedici nastaloj protupravnim djelovanjem radi o lakom obliku kršenja zakonske odredbe, slijedom čega se dužnosniku izriče opomena.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mario Pilon, osobnom dostavom
2. Objava na internetskoj stranici Povjerenstva
3. Pismohrana